**Štatút novín mestskej časti Bratislava-Rusovce**

Miestne zastupiteľstvo mestskej časti Bratislava-Rusovce v súlade s ustanovením § 11 ods. 4 zákona č. 369/1990 Zb. o obecnom zriadení v znení neskorších predpisov, podľa príslušných ustanovení zákona č. 167/2008 Z. z. o periodickej tlači a agentúrnom spravodajstve a o zmene a doplnení niektorých zákonov (tlačový zákon) v znení neskorších predpisov, sa uznieslo na tomto Štatúte novín mestskej časti Bratislava-Rusovce (ďalej len „štatút“):

**Článok 1**

**Úvodné ustanovenia**

1. Tento štatút upravuje zameranie, postavenie a organizačné zásady vydávania novín mestskej časti Bratislava-Rusovce (ďalej len „periodikum“).
2. Periodikum je vydávané mestskou časťou Bratislava-Rusovce (ďalej len „mestská časť“ alebo „vydavateľ“) v tlačenej a elektronickej forme za účelom poskytovania aktuálnych informácií týkajúcich sa spoločenského, kultúrneho, športového a iného diania v mestskej časti a činnosti miestneho úradu mestskej časti. Úlohou periodika je vecne a objektívne informovať o všetkých aktuálnych témach súvisiacich s mestskou časťou. Periodikum v tlačenej forme je vydávané na recyklovanom papieri. Periodikum neslúži na politickú propagáciu jednotlivcov.

**Článok 2**

**Vydavateľ periodickej tlače**

1. Vydavateľom novín je Mestská časť Bratislava-Rusovce.
2. Vydavateľ:

a) je povinný postupovať v zmysle platných predpisov: zákon č. 167/2008 Z. z.   
o periodickej tlači a agentúrnom spravodajstve a o zmene a doplnení niektorých zákonov (tlačový zákon) a zákon č. 212/1997 Z. z. o povinných výtlačkoch periodických publikácií, neperiodických publikácií a rozmnoženín audiovizuálnych diel,

b) zodpovedá za obsah periodickej tlače,

c) rozhoduje o zriadení, základných organizačných zmenách a o zrušení novín,

d) zostavuje finančný rozpočet novín, vytvára technicko-personálne podmienky a organizuje vydávanie, rozširovanie a distribúciu novín,

e) zodpovedá za plnenie poslania novín, ich periodicitu a dodržiavanie rozpočtovej disciplíny,

f) je povinný písomne oznámiť ministerstvu zmenu evidovaných údajov, prerušenie alebo ukončenie vydávania periodickej tlače, a to do 30 dní odo dňa, kedy táto skutočnosť nastala.

**Článok 3**

**Orgány periodika**

Orgánmi periodika sú:

1. zodpovedný redaktor,
2. redakčná rada.

**Článok 4**

**Postavenie a úlohy zodpovedného redaktora**

(1) Zodpovedným redaktorom je osoba, ktorú volí redakčná rada spomedzi jej členov.

(2) Zodpovedný redaktor okrem dodržiavania povinností podľa všeobecne záväzných právnych predpisov plní aj nasledovné úlohy:

1. zabezpečuje obsahovú náplň periodika,
2. zodpovedá za to, aby obsah príspevkov v periodiku nezasahoval do práv a oprávnených záujmov fyzických osôb a právnických osôb a všetky uverejnené príspevky boli v súlade s čl. 6 ods. 7 štatútu; má oprávnenie odmietnuť uverejnenie príspevku, ktorý je v rozpore s ustanoveniami predchádzajúcej časti vety alebo so zameraním periodika,
3. zabezpečuje príjem a evidenciu došlých príspevkov,
4. zasiela na vedomie redakčnej rade, starostovi a prednostovi najneskôr 72 hodín pred dátumom tlače výslednú podobu vydania periodika,
5. zodpovedá za včasné zaslanie každého vydania periodika do tlače v súlade s dátumom uzávierky príslušného vydania,
6. zabezpečuje včasné odovzdanie vytlačeného periodika na distribúciu,
7. zabezpečuje príjem inzercie a je zodpovedný za jej uverejnenie,
8. komunikuje s členmi redakčnej rady osobne alebo prostriedkami elektronickej komunikácie a zúčastňuje sa zasadania redakčnej rady s hlasom poradným.
9. Zodpovedný redaktor nie je povinný pristúpiť na požiadavku dodatočnej korekcie rozhovoru s respondentom, prípadne neuverejnenia informácie získanej v súlade s ustanoveniami všeobecne záväzných právnych predpisov zo strany respondenta, ktorý predtým s jej uverejnením súhlasil. Respondent môže požiadať o autorizáciu textu, ktorú zodpovedný redaktor akceptuje. Ak  respondent požaduje autorizáciu, zodpovedný redaktor je povinný ho informovať, že v rámci nej je možné len spresnenie priamych citácií respondenta, nie zmena významu odpovedí alebo vyčiarknutie odpovedí, ktoré v pôvodnom rozhovore odzneli.

(4) Pri príprave každého vydania periodika sa zodpovedný redaktor riadi pravidlami v súlade s týmto štatútom, inak však postupuje samostatne.

**Článok 5**

**Postavenie a úlohy redakčnej rady**

(1) Redakčná rada má najviac 5 členov. Členom redakčnej rady môže byť poslanec miestneho zastupiteľstva mestskej časti a najviac 4 zástupcovia obyvateľov mestskej časti prioritne s predchádzajúcou praktickou skúsenosťou s prácou v tlačenom, elektronickom alebo audiovizuálnom médiu. Členovia redakčnej rady sú volení miestnym zastupiteľstvom mestskej časti.

(2) Redakčná rada je poradným orgánom zodpovedného redaktora a plní nasledovné úlohy:

a) zodpovedá za svoju činnosť miestnemu zastupiteľstvu mestskej časti,

b) v prípade požiadavky zodpovedného redaktora spolupracuje na tvorbe vydania periodika,

c) ak to považuje za potrebné, vyhodnocuje úroveň vydaní periodika,

d) navrhuje zmeny v náklade a rozsahu periodika a zmeny v rubrikách periodika,

e) v prípade žiadosti zodpovedného redaktora sa vyjadruje k príspevku v zmysle postupu podľa čl. 6 ods. 8 štatútu,

f) rozhoduje o výnimkách z uplatňovania cien podľa cenníka inzercie v zmysle postupu podľa čl. 7 ods. 6 štatútu.

(3) Na čele redakčnej rady stojí predseda, ktorého si členovia redakčnej rady volia spomedzi seba na prvom zasadnutí redakčnej rady. Predseda redakčnej rady zodpovedá za organizačno-technické zabezpečenie zasadnutí redakčnej rady, vyhotovuje zápisnice a stanoviská zo zasadnutí redakčnej rady. Zápisnicu zo zasadnutia redakčnej rady v jednom rovnopise doručuje spolu s vlastnoručným podpisom do podateľne miestneho úradu mestskej časti, prípadne elektronicky na adresu: [sekretariat@bratislava-rusovce.sk](mailto:sekretariat@bratislava-rusovce.sk).

(4) Členovia redakčnej rady a zodpovedný redaktor komunikujú vzájomne vo výraznej miere prostriedkami elektronickej komunikácie.

**Článok 6**

**Príspevky uverejňované v periodiku**

1. Príspevky uverejňované v periodiku sa delia na štyri skupiny:
2. príspevky zodpovedného redaktora a zamestnancov mestskej časti,
3. príspevky zodpovedného zamestnanca miestneho podniku RUSEKO,
4. príspevky volených predstaviteľov samosprávy,
5. príspevky občanov a ostatné.
6. Vydavateľ pre uverejňovanie príspevkov podľa ods. 1 písm. c), d) tohto článku zabezpečí v periodiku jasne vyhradený a označený priestor - názorová strana - s farebne odlíšenou grafikou. Priestor označený podľa predchádzajúcej vety môže tvoriť najviac jednu stranu periodika.
7. Rozsah príspevkov podľa ods. 1 písm. c) a d) tohto článku sa stanovuje na maximálne 1 500 znakov vrátane medzier, nadpisov a podpisu autora príspevku.
8. Podpis autora príspevku podľa ods. 1 písm. c) tohto článku pozostáva z uvedenia mena, priezviska a funkcie voleného predstaviteľa samosprávy. Podpis autora príspevku podľa ods. 1 písm. d) tohto článku pozostáva z uvedenia mena a priezviska fyzickej osoby.
9. Zodpovedný redaktor príspevky podľa ods. 1 písm. c) a d) tohto článku nekráti. Príspevky prechádzajú jazykovou úpravou. Príspevky nad rámec rozsahu podľa ods. 3 tohto článku budú vrátené autorovi na prepracovanie. Príspevky, ktoré nebudú podpísané v súlade s ods. 4 tohto článku nebudú uverejnené.
10. Príspevky podľa ods. 1 písm. c) a d) tohto článku sú podľa ods. 2 druhá veta tohto článku radené v poradí, v akom boli doručené pri súčasnom zabezpečení:
11. pravidelného striedania príspevku podľa ods. 1 písm. c) tohto článku a príspevku podľa ods. 1 písm. d) tohto článku za predpokladu splnenia podmienok podľa ods. 3 a 7 tohto článku a súčasne,
12. plurality autorstva príspevkov podľa ods. 1 písm. d) tohto článku tak, aby príspevky od rovnakého autora boli uverejnené v primeranom nedominujúcom počte na základe posúdenia zodpovedného redaktora.
13. Pre príspevky uvedené v ods. 1 tohto článku platí, že nesmú:

a) byť difamujúcej (zneucťujúcej, znevažujúcej, dehonestujúcej, diskreditačnej) povahy,

b) vytvárať klamlivý dojem o akýchkoľvek udalostiach a skutočnostiach,

c) podnecovať k náboženskej, rasovej, etnickej a akejkoľvek inej neznášanlivosti.

1. Zodpovedný redaktor sa môže v prípade spornosti príspevku obrátiť pomocou prostriedkov elektronickej komunikácie na členov redakčnej rady so žiadosťou o stanovisko. Odpoveď členov redakčnej rady musí byť zodpovednému redaktorovi doručená najneskôr do 48 hodín odo dňa odoslania žiadosti o stanovisko členovi redakčnej rady. Pokiaľ v tejto lehote neoznámi svoje stanovisko minimálne nadpolovičná väčšina členov redakčnej rady, berie sa do úvahy stanovisko predsedu redakčnej rady.
2. Zodpovedný redaktor môže poskytnúť príspevok obsahujúci tvrdenie, ktoré sa dotýka cti, dôstojnosti alebo súkromia konkrétne určiteľnej fyzickej osoby, alebo mena, dobrej povesti konkrétne určiteľnej právnickej osoby (spolu fyzická osoba a právnická osoba ďalej len „dotknutá osoba“), tejto dotknutej osobe na vyjadrenie. Pokiaľ dotknutá osoba odmietne možnosť vyjadrenia, príspevok je uverejnený v najbližšom vydaní periodika bez vyjadrenia. Pokiaľ dotknutá osoba možnosť vyjadrenia neodmietne, ale zároveň neposkytne do dátumu uzávierky vydania vyjadrenie k príspevku, príspevok je uverejnený v najbližšom vydaní periodika bez vyjadrenia s redakčnou poznámkou, že dotknutá osoba do dátumu uzávierky vydania neposkytla vyjadrenie. Ustanovenia osobitných predpisov tým nie sú dotknuté.[[1]](#footnote-1)
3. Zodpovedný redaktor môže obmedziť dĺžku vyjadrenia dotknutej osoby podľa ods. 9 tohto článku iba na tvrdenie, ktorým sa pôvodné tvrdenie uvádza na pravú mieru, prípadne sa dopĺňa alebo spresňuje. Vyjadrenie musí byť primerané rozsahu napádaného vyjadrenia a v prípade, že je napadnutá len časť pôvodného tvrdenia, poskytne sa priestor na vyjadrenie len k tejto časti. Z vyjadrenia musí byť zrejmé, kto je jeho autorom.
4. Zodpovedný redaktor uverejní príspevok a vyjadrenie k nemu len jedenkrát, bez ďalších reakcií v iných vydaniach periodika. Vyjadrenie dotknutej osoby sa netýka verejnej diskusie na tému. Tá nie je týmto odsekom nijako regulovaná.

**Článok 7**

**Finančné zabezpečenie periodika**

(1) Vydávanie periodika je financované z rozpočtu mestskej časti a sponzorských príspevkov. Finančný príspevok (ročný) na vydávanie novín je určený rozpočtom obce.

(2) Periodikum je nepredajné a jeho tlačená verzia sa do domácností distribuuje bezplatne.

(3) Honoráre za autorské príspevky do periodika sa neposkytujú.

1. Žiadosť o uverejnenie inzercie v periodiku môže byť zadaná výlučne formou písomnej objednávky. Úhrada za inzerciu v periodiku je požadovaná formou faktúry s lehotou splatnosti najneskôr do 30 dní odo dňa jej doručenia inzerentovi alebo v hotovosti prípadne bezhotovostne, ak to umožňujú technické podmienky, do pokladnice mestskej časti.

1. V prípade obsahu inzerátu, ktorý je v rozpore s dobrými mravmi, v prípade politickej reklamy alebo v prípade dodania podkladov nedostatočnej technickej kvality, si vydavateľ vyhradzuje právo inzerciu neprijať.
2. Cena za inzerciu v periodiku je určená cenníkom, ktorý je súčasťou interného predpisu mestskej časti zverejneného na adrese webového sídla mestskej časti [www.bratislava-rusovce.sk](http://www.bratislava-rusovce.sk). V odôvodnených prípadoch možno cenu za uverejnenie inzerátu znížiť alebo jej zaplatenie odpustiť. O znížení alebo odpustení ceny za inzerciu rozhoduje predseda redakčnej rady so súhlasom nadpolovičnej väčšiny všetkých členov redakčnej rady.

**Článok 8**

**Vydavateľské podmienky, rozsah a náklad**

1. Periodicita Rusovských novín je 6x ročne, formát A4, náklad: 1 600 ks. Rozsah bežného čísla: 8 - 12 strán.
2. V odôvodnených prípadoch môže byť rozsah a náklad upravený na návrh redakčnej rady. O zvýšení perodicity (napr. pri mimoriadnom vydaní), resp. o znížení rozhoduje miestne zastupiteľstvo.

**Článok 9**

**Záverečné ustanovenia**

1. Tento štatút bol schválený miestnym zastupiteľstvom mestskej časti uznesením č. 48/2019 zo dňa 12. 03. 2019 a nadobúda účinnosť dňa 01. 04. 2019.

**PhDr. Lucia Tuleková Henčelová, PhD., v. r.**

s t a r o s t k a

1. # Napríklad § 7 a 8 zákona č. 167/2008 Z. z. o periodickej tlači a agentúrnom spravodajstve a o zmene a doplnení niektorých zákonov (tlačový zákon) v znení neskorších predpisov

   [↑](#footnote-ref-1)